**Pályázati kiírás**

**Hírös Sport Nonprofit Kft (6000 Kecskemét, Olimpia utca 1/A.)**

**az önkormányzat vagyonáról és a vagyongazdálkodásáról szóló 19/2013. (VI. 27.) önkormányzati rendelete (a továbbiakban: Vagyonrendelet) 24. § (1) bekezdés a) pont ad) alpontja alapján**

**nyilvános, többfordulós pályázatot ír ki a**

**a Kecskemét 21929 hrsz. alatt felvett, Kecskemét Megyei Jogú Város Önkormányzata 1/1 tulajdoni hányadában és a Hírös Sport Nonprofit Kft. üzemeltetésében álló a pályázati kiírásban részletesen ismertetett „Bringapark” (6000 Kecskemét Agyag utca – Homokbánya) ingatlan 5 év határozott idejű bérlete tárgyában**

Ajánlat az alábbi paraméterekkel rendelkező ingatlanrész bérletére nyújtható be.

* földszinti helyiség (kávézó, kerékpár szerviz) 57 m2
* vizesblokk (férfi, női, mozgássérült) 23 m2
* raktár 7 m2

Az üzemeltető a létesítményt határozott idejű 5 éves időtartamra, 2022. április 1. napjától 2027. április 1. napjáig adja bérbe

Az épülethez tartozó fedett szabadtéri terület (373 m2) bérleti díja a bérleti szerződés hatálya alatt - a bérlő vendéglátóipari előkert célú használatának függvényében - Kecskemét Megyei Jogú Város Önkormányzata Közgyűlésének a közterületek használatáról szóló 6/2009. (I. 30.) önkormányzati rendelete mindenkor hatályos szabályai szerint kerülnek meghatározásra.

A Vagyonrendelet 24. § (4) bekezdése értelmében többfordulós pályázat esetén az első fordulóban érvényes írásbeli ajánlatot benyújtó pályázókat tárgyalásra kell meghívni a második, és szükség szerint a tárgyalások eredményétől függően versenyben maradtakat a további fordulókra. A pályázók a tárgyalások során ajánlatukat csak a pályázat kiíró számára kedvezőbb feltételekkel módosíthatják, és a pályázat elbírálására a tárgyalások befejezésével kerül sor.

A bérleti díj a Vagyonrendelet 25. § (3) bekezdésének megfelelően kerül meghatározásra.

Pályázatot nyújthat be **természetes személy** **és a nemzeti vagyonról szóló 2011. évi CXCVI. törvény** **(a továbbiakban: Nvtv.)** **3. § (1) bekezdés 1. pontja szerinti átlátható szervezet** (a továbbiakban együtt: pályázó).

Az ingatlan a Hírös Sport Nonprofit Kft-vel (Havas Endre Csaba 0620/347-8432, havas.cs@hiros-sport.hu ) előzetesen egyeztett időpontban tekinthető meg.

**Az ajánlat benyújtásának helye, ideje, módja:**

Az ajánlatok benyújtásának helye:

Hírös Sport Nonprofit Kft (6000 Kecskemét, Olimpia utca 1/A.), személyesen az ügyvezetői titkárságon

Az ajánlatok benyújtásának ideje:

Az ajánlatokat személyesen legkésőbb **2022. március 3. napja 12 óráig** kell benyújtani.

Az ajánlatok benyújtásának módja:

Az ajánlatokat érvényesen benyújtani személyesen, zárt borítékban **„Bringapark bérbevétele” jeligével** lehet. A borítékon fel kell tüntetni az ajánlattevő nevét, címét, valamint **„Nem bontható fel az ajánlattételi határidő lejárta előtt.!”**

A kiíró a hiánypótlásra lehetőséget biztosít.

Az ajánlatokat 1 eredeti és 2 másolati és egy elektronikus példányban kell benyújtani. Az ajánlat eredeti példányát olyan módon kell összefűzni, hogy ahhoz iratot sérülésmentesen hozzá ne lehessen csatolni, vagy abból eltávolítani.

Az ajánlatokat magyar nyelven lehet benyújtani, az idegen nyelvű dokumentumot a kiíró nem veszi figyelembe.

A nyertes pályázóval az ajánlati kötöttség időtartamán belül a Hírös Sport Nonprofit Kft. bérleti szerződést köt.

Az ajánlati kötöttség minimális időtartama: az ajánlatok bontását követő 45 nap.

**Az ajánlatnak tartalmaznia kell:**

* **A pályázó szerződéskötéshez szükséges azonosító adatait:**

1. **természetes személy esetén nevét, születési nevét, születési helyét és idejét, anyja születési nevét, lakcímét, adóazonosító jelét,**
2. **átlátható szervezet esetén nevét, székhelyét, adószámát, cégjegyzékszámát vagy nyilvántartási számát, statisztikai azonosítóját, képviselőjének nevét,**
3. **jogi személy esetén 30 napnál nem régebbi hiteles kivonatot cégnyilvántartásba, egyéb nyilvántartásba bejegyzett adatairól vagy annak hitelesített másolatát, valamint képviselőjének aláírási címpéldányát vagy annak hitelesített másolatát.**

* **Átlátható szervezet esetén cégszerűen aláírt okiratba foglalt nyilatkozatot az Nvtv. 3. § (2) bekezdése szerint az (1) bekezdés 1. pont *b)* és *c)* alpontjában foglalt feltételeknek való megfelelésről.**
* **A pályázó ellenszolgáltatásra vonatkozó árajánlatát (havi bontásban)**
* **A pályázó nyilatkozatát arra vonatkozóan, hogy az ajánlattételi határidőt követő 45 napig ajánlati kötöttséget vállal.**
* **A pályázó nyilatkozatát arról, hogy a pályázati feltételeket elfogadja.**
* **A pályázó nyilatkozatát arról, hogy a személyes adatai kezeléséhez a pályázat elbíráláshoz szükséges mértékben hozzájárul.**
* **A pályázó nyilatkozatát az ingatlan hasznosítására vonatkozóan.**

**Az ajánlatokkal szemben támasztott kötelező tartalmi követelmények:**

* a pályázónak az üzemeltetés alatt az alábbi feladatokat ellátása kötelező
  + a létesítmény épületében kávézó működtetése
  + a létesítmény épületében a kerékpározást népszerűsítő programok, események szervezése, kiemelten a 6-12 éves korosztály kerékpáros készségeinek fejlesztése, az alapvető KRESZ és műszaki ismereteinek elsajátítása,
  + vizesblokk nyilvános használatának biztosítása nyitvatartási időben

A létesítmény és az bérlő rendelkezésére bocsátott berendezések, eszközök karbantartására, felújítására, pótlására és cseréjére a lakások és helyiségek bérletére, valamint elidegenítésükre vonatkozó egyes szabályokról szóló 1993. évi LXXVIII. törvény, valamint a Vagyonrendelet szabályai alkalmazandók.

Az ajánlatokkal szemben támasztott további tartalmi követelmények:

A jelen pályázati felhívás alapján benyújtott ajánlatoknak különösen az alábbiakat kell tartalmaznia:

* a létesítmény havi bérleti díja mértékének meghatározása,
* a létesítmény üzemeltetésének és működtetésének részletes bemutatása (szakmai program, nyitvatartási idő megjelölésével). A szakmai program térjen ki tervezett események tartalmára, számára és célközönségére,
* az 5 (azaz öt) éves bérleti időszakon belül tervezett és az ajánlattevő költségére és kockázatára kivitelezendő beruházások, fejlesztések részletes bemutatása éves bontásban, amennyiben ilyet vállal,
* az ajánlattevő korábban folytatott hasonló tevékenységének, szakmai tapasztalatának bemutatása,
* egyéb, az ajánlattevő által fontosnak ítélt körülmények, elképzelések és tervek bemutatása.

Az alapvető eszközök (kerékpár, bukósisak, futóbringa, KRESZ suli eszközcsomag) biztosítása bérbeadó feladata.

**A pályázat eredménytelenné nyilvánítása:**

A kiíró a Vagyonrendelet 28. § (2) bekezdése alapján fenntartja a jogot a pályázat indokolás nélküli eredménytelenné nyilvánítására.

**Az ajánlatok felbontásának helye, ideje, módja**

Az ajánlatok felbontásának helye:

Hírös Sport Nonprofit Kft (6000 Kecskemét, Olimpia utca 1/A.), személyesen az ügyvezetői titkárságon

Az ajánlatok felbontásának ideje:

A pályázatok bontására **2022. március 3. napján 12 óra 10 perckor** kerül sor.

**A pályázat és az ajánlatok elbírálása:**

Az elbírálás ideje:

A pályázat és az egyes ajánlatok elbírálására az ajánlati kötöttség időtartamán belül kerül sor.

Az elbírálásra jogosult:

A pályázat eredményességéről, vagy eredménytelenségéről, a benyújtott ajánlatok érvényességéről, az ajánlatok sorrendjéről, elbírálásáról az ajánlatkérő dönt.

A pályázat kiíró a benyújtott ajánlatokat az összességében legelőnyösebb ajánlat szempontja szerint értékeli a szolgáltatás és ellenszolgáltatás értékarányosságára tekintettel.

**Az eredményhirdetés módja:**

A pályázókat a döntést követően írásban értesítjük az elbírálás eredményéről.

**A bérleti szerződés megkötésének helye és időpontja:**

A szerződéskötés helye:

Hírös Sport Nonprofit Kft (6000 Kecskemét, Olimpia utca 1/A.), személyesen az ügyvezetői titkárságon

A szerződéskötés időpontja:

A nyertes pályázót az elbírálásról szóló levélben tájékoztatjuk a szerződéskötés időpontjáról.

A jelen pályázati felhívásban nem szabályozott kérdésekben az Nvtv-ben és a Vagyonrendeletben foglaltak irányadóak.